**Rom. 1:18-32**

**“Wat leer God ons regtig oor die uitleef van homoseksualiteit?”**

*Andries Burger, GK Pinetown, 23 Februarie 2020*

*Sing: Lied 164:1, 2; Ps. 19:1, 2 (T); Lied 265 (Sb 12-3):1, 2, 3; Die wyse man ou sy huis op die rots;*

*Ps. 19:4,5 (T); Ps. 19:6, 7*

Kinders

*[Kleiner font gedeelte is ter wille van tyd op ŉ warm, bedompige Durban-dag nie in die preek oorgedra nie.]*

Die hele bohaai wat besig is om die samelewing om te dolwe en selfs besig is om kerke te skeur, soos die media beweer, is ŉ vraag wat onskuldig klink, maar ietwat bekend en misleidend is.

“Is dit regtig so dat die God gesê het dat homoseksuele praktyke sonde is?”

Laat my dink aan die “onskuldige” vraag, Is dit waar dat God gesê julle mag van geen van die bome eet nie?

Sou jy nie eerder ŉ ander vraag by gelowiges in kerke verwag nie?

ŉ Vraag soos, “Wat leer God oor seksualiteit en die uitleef daarvan?”

Met die eerste vraag word daar dan gesoek na tekste oor homoseksualiteit wat óf kras en genadeloos soos klippe gegooi word, óf wat geanaliseer en heranaliseer word, gebuig word en selfs blatant gemanipuleer word om mense te bevredig en te verlei.

Daar is mense in kerke en in teologiese skole wat duidelik nie meer getrou bly daaraan dat die Bybel “God se Woord deur mense vir mense” is nie. Vir hulle is die Bybel nie meer *Sola Scriptura* nie, nie meer God se gesagvolle, onfeilbare, voldoende en nogal verbasend eenvoudige Woord nie.

Moenie dat dit jou verras nie...

Paulus het gewaarsku dat daar mense uit die kerke self sal kom soos wolwe in skaapsklere wat baie mense sal verlei (Hand. 20:29).

Daarby saam leef ons hoeka in die tyd dat mense net ŉ uiterlike skyn van godsdiens sal hê, maar lankal nie meer liefde vir God nie (2 Tim. 3:4, 5),

wat die gesonde leer nie meer verdra nie, maar leermeesters bymekaarmaak wat net sê wat hulle graag wil hoor (2 Tim. 4:3).

Ek verwys nie net na diegene wat die uitleef van homoseksualiteit goedpraat nie,

maar ook van hulle wat in ŉ skyn van godsdiens mense veroordeel wat met toewyding worstel om hulle selfdegeslag aangetrokkenheid teen te staan en te oorwin.

Daar is ŉ groot verskil tussen homoseksuele ingesteldheid, oriëntasie, geneigdheid aan die eenkant, en die praktiese uitleef daarvan in die anderkant.

Net soos die verskil wat daar is tussen iemand wat heteroseksueel ingesteld is een wat sy ingesteldheid buite God se instelling van een man en een vrou in die huwelik uitleef.

*[Van hier af gepreek.]*

God se Woord verwys glad nie na iemand se seksuele geneigdheid of oriëntasie nie, maar na die uitleef daarvan in gedagtes en dade.

Ons is almal gebore met ŉ vrot sondige geneigdheid of oriëntasie – ons noem dit ons sondige natuur en as jy dit ontken dan sê jy God lieg in sy Woord.

Maar my sondige natuur, my sondige ingesteldheid maak die uitleef daarvan nie aanvaarbaar nie.

Selfs al het ek dalk nie ŉ keuse in my verwronge oriëntasie nie,

het God se kinders opdrag om dit nie vrye teuels te gee en te maak asof dit aanvaarbaar is vir God nie;

elke gelowige het die opdrag om teen ons sondige aard in te kies en dit nie in gedagte of dade uit te leef nie – dit geld vir ons almal, ongeag wat jou en my seksuele ingesteldheid of oriëntasie is.

Enigeen wat iets anders leer is besig om mense te verlei en sal voor God rekenskap gee.

Almal van ons wat glo in Christus het in Hom gesterf en kan nie meer doen wat ons wil nie, ons lewe nou vir Hom wat vir ons gesterf het (2 Kor. 15:3);

ons leef deur die Gees en daarom moet ons ook ons gedrag deur die Gees laat bepaal (Gal 5:25).

So wat leer God ons oor die uitleef van homoseksualiteit?

En hoe moet ons daarteenoor optree?

**<< Lees Rom. 1:18-32 >>**

Ons kan nie dadelik net op die verse wat oor homoseksualiteit handel fokus nie. Onthou dat die teks in sy konteks verstaan moet word. Paulus praat oor die mens se rebellie en verval weens die sonde.

Hy skryf baie logies en duidelik, kom ons kyk daarna in die volgorde soos hy dit geskryf het.

Dit kan dalk amper soos ŉ Bybelstudie voel, maar vanoggend wil ek seker maak dat jy self sien hoe die boodskap uit die Bybel kom en nie maar my idees is nie.

Anders is dit maar net weer my interpretasie teenoor iemand anders sŉ.

v. 18 staan soos ŉ opskrif of onderwerp oor hierdie hele gedeelte – tot by 3:20.

God openbaar sy toorn oor goddeloosheid en ongeregtigheid wat die waarheid met hulle verkeerde optrede, hulle ongeregtigheid verdoesel.

God is woedend oor mense wat Hom minag, wat maak asof Hy nie bestaan nie en wat Hom nie vereer in gehoorsaamheid nie.

God is woedend oor mense wat ander mense onregverdig en sleg behandel,

In v. 18 tot 22 bevestig hy dat God Homself so duidelikmaak in die wonder van sy skepping – sy krag, sy majesteit, sy heerlikheid, sy gesag. En daarom het niemand ŉ verskoning nie want alle mense kan genoeg van God leer uit sy Skepping om Hom te ken en te eer.

Hoeveel meer het ons nie ontvang nie? Saam met die skepping het ons ook nog die Bybel – God se Woord wat Hy vir ons laat opskryf het.

Daarin leer Hy ons in baie meer detail wie Hy is, wat Hy vir ons gedoen het, en

hoe Hy wil hê ons moet lewe om Hom te eer (en nie goddeloos te wees nie).

Hy leer ons hoe om teenoor ander mense op te tree (om nie ongeregtig te wees nie).

Maar God se bevinding in v. 22 is dat die mens voorgee om vol wysheid te wees, maar eintlik dwaas is. Die mense het allerhande redenasies maar dit is sonder kennis, ŉ getas in die donkerte.

In v. 23-31 beskryf hy die gevolge van die mens se dwaasheid drie keer na mekaar, so asof hy dieselfde spyker drie keer inslaan, elke keer in meer detail.

(Onthou dat dit nie maar net ou Paulus uit Tarsus is wat sy opinie deel nie, dit is God die Heilige Gees wat hom gebruik en inspireer om in sy styl en op sy manier die boodskap van God bekend te maak.)

Die eerste rondte om die gevolge van die mens se dwaasheid te beskryf is v. 23-24.

Hy noem drie dinge in volgorde –

1 hulle vervang die heerlikheid van die onverganklike God deur iets of iemand uit die skepping.

2 God reageer deur hulle oor te gee aan dit wat hulle in sy plek gekies het –

aan die drange van hulle hart, aan sedelike onreinheid (dit is seksueel vuil of verkeerd te lewe)

3 En as God hulle daaraan oorgegee het, dan leef hulle dit fisies uit – hulle onteer hulle liggame onder mekaar.

Dan kom hy in v. 25-27 terug en slaan die beskrywing van die mens se dwaasheid dieper in met meer detail.

1 Hulle ruil God se waarheid vir die leuen deur iets in die skepping te vereer in plaas daarvan om die Skepper self te vereer en te loof. (Om iemand of iets te vereer is om jou fokus en jou passie daarop, om te doen wat daarvoor nodig is of om daaraan onderdanig en gehoorsaam te wees en te doen wat daarvoor goed en reg is.) *(herhaal waarheid van God ingeruil op die leuen...)*

2 Dan gee God hulle oor aan hulle skandelike drifte

3 Die mens leef die skandelike drifte dan uit wanner vroue die natuurlike omgang (soos God dit aanvanklik in die skepping bedoel het as man en vrou) te verander na ŉ onnatuurlike omgang van vrou en vrou. Mans verander ook die natuurlike omgang met ŉ vrou deur van begeerte te brand vir ŉ ander man en dan skandelike dade met mekaar te pleeg. Hy gebruik ŉ baie sterk woord as hy dit as pervers beskryf, ŉ vrotspul.

Dit is nogal duidelik nie waar nie? Hoe is dit moontlik hieruit te verstaan dat God die uitleef van homoseksualiteit aanvaar?

As jy die mens se geluk en plesier in hierdie lewe voor die graf in die plek van God se verering stel. As dit belangriker word om mense te behaag as God, om te leer en te doen mense wil en nie gehoorsaamheid aan God eerste stel nie – dan is dit nie te moeilik nie.

Die interpretasie van hierdie teks, wat nogal heel duidelik is, word verdag gemaak op ŉ paar maniere.

Die belangrikste daarvan is om te beweer dat hierdie net verwys na heteroseksuele mense vir wie die man-vrou gemeenskap “natuurlik” is,

en dit dan vir hulle onnatuurlik sou wees om man-man of vrou-vrou gemeenskap te hê.

Maar, reken hulle, vir ŉ homoseksuele man of vrou is dit natuurlik om met dieselfde geslag gemeenskap te hê, en daarom is dit nie vir hulle onnatuurlik nie. En daarom sê hulle dat hierdie teks niks sê oor iemand vir wie homoseksualiteit “natuurlik” is nie.

Sien jy die verskuiwing in die redenasie – die presiese verskuiwing waarvan Paulus praat?

Wat is natuurlik in die hele konteks van God wat reeds uit die skepping sy grootheid bekend gemaak het (v.20)?

Is dit nie God wat die regte, ware, ewige definisie van wat “natuurlik” is, in die skepping vasgelê het nie? *“Hy het die mens geskep, man en vrou het Hy hulle geskep”* (Gen. 1:27) *“en hulle, man en vrou, sal een word”* (Gen. 2:24).

Maar as jy ŉ verganklike mens in die plek van die heerlikheid van die onverganklike God stel soos Paulus skryf in v.23 – dan bepaal die mens met sy sondige natuur wat “natuurlik” is.

Met hulle redenasies bereik hulle niks nie, en deur hulle gebrek aan insig bly hulle in die duister. Hulle gee voor dat hulle verstandig is, maar hulle is dwaas. Presies wat Paulus in v. 21 skryf.

In hierdie enkele verse noem Paulus onder inspirasie van die Heilige Gees die praktiese uitleef van homoseksuele omgang “onnatuurlik”, “skandelik”, “pervers”, “verdraaid”, en “onbetaamlik”.

In Lev.20:13 sê God vir Moses dat, *”13Twee mans wat homoseksueel verkeer, doen 'n afskuwelike sonde. Hulle moet doodgemaak word. Hulle verdien die dood*.”

Kan jy sien dat al geld die doodmaak deel van hierdie uitspraak nie meer nie, dat dit in die Nuwe Testament, in ons tyd, steeds ŉ afskuwelike sonde is vir twee mans om homoseksueel te verkeer? (En twee vrouens natuurlike netso?)

Dit is wat die Here ons deur sy Woord leer oor die uitleef van homoseksualiteit.

En dieselfde vind ons in ander tekste soos 1 Kor. 6:9 wanneer jy dit sonder interpretasie foefies en misleidende manipulasie vertaal en interpreteer.

Ek herhaal weer dat die Bybel nie na ŉ geneigdheid, ingesteldheid of oriëntasie verwys nie, maar na die praktiese uitleef van homoseksuele dade.

Dit bring ons by die tweede vraag – Hoe moet ons optree teenoor homoseksualiteit?

In v. 28-31 gaan Paulus verder deur gevolge van die mens se dwaasheid ŉ derde keer te verduidelik en nog dieper inslaan met baie meer detail.

1 Hulle dink dit is onbelangrik om God te ken en

2 dan gee God hulle oor aan hulle verdraaide opvattings en

3 hulle leef dit prakties uit deur te doen wat onbetaamlik is, wat nie pas nie – en dan lys hy nie minder nie as 21 voorbeelde van sulke gedrag,

ongeregtigheid, slegtheid, hebsug, gemeenheid, jaloesie, moord, twis, bedrog, kwaadwilligheid, skinder, praat kwaad, haat God, hooghartig, aanmatigend, verwaand, dink kwaad uit, ongehoorsaam aan ouers, onverstandig, onbetroubaar, liefdeloos, hardvogtig.

As jy elkeen van hierdie 21 mooi gaan ondersoek dan sal jy jouself ook daarin vind in meerdere of mindere mate, meer gereeld of dalk net soms. Maar dit is daar...

En daarom, gaan hy verder in 2:1, *“Daarom is daar geen verontskuldiging nie, vir jou, mens wa ŉ ander veroordeel, wie jy ook al is. Deurdat jy oor ŉ ander oordeel uitspreek veroordeel jy jouself, want jy wat veroordeel, doen dieselfde dinge...”*

En sy gevolgtrekking in v. 3:12, *“Almal het afgedwaal, almal het ontaard. Daar is nie een wat goed doen nie, selfs nie een nie.”*

Moenie verkeerd verstaan nie, God leer nie hier dat ons homoseksuele dade moet aanvaar nie.

God se kinders kan mos nie iets aanvaar en selfs goedpraat wat ons sopas gesien het vir Hom ŉ afskuwelik is nie?

Natuurlik moet ons sy oordeel oor die uitleef van homoseksualiteit handhaaf en ook sy waarskuwing dat as jy dit as reg aanvaar en daarin bly volhard, dan het jy teen Hom gekies en dan sal Hy jou veroordeel.

As ons stilbly of dit goedpraat is dit so goed soos veroordeling want as ons nie waarsku teen God se veroordeling daaroor nie, dan ontneem ons iemand van nog ŉ kans op inkeer en redding – sê maar dit is ŉ veroordeling deur stilswye, of ŉ afstamp in die afgrond in.

Let mooi op in v.32 dat die ook in die Nuwe Testament leer God deur sy apostel dat mense wat sulke dinge doen die dood verdien. (Onthou jy die tweede deel van die Lev. 20:13). Maar nie net hulle nie, ook almal wat sulke dinge goedkeur en dink daar is geen fout mee nie!

Wat is dit dan wat ons nie moet veroordeel nie?

Dit is die mens self wat ons nie moet veroordeel nie – al is God se beeld hoe verwronge in ons weens die sonde, kom die oordeel aan Hom alleen toe.

Behalwe dat dit nie ons plek is om te veroordeel nie, het ons geen grond om op te staan nie.

Veroordeel ek jou oor jou sonde, dan veroordeel ek myself in dieselfde asem oor my sonde.

My sonde lyk dalk anders as joune, maar dit is netso rebellie teen God, dit kom van dieselfde vrot sondige natuur af wat in my is soos in jou,

Ons almal is geneig om die verering van die onverganklike God te vervang met iets wat Hy gemaak het – wat dit ook al mog wees.

Ons moet die sonde aanspreek – en ons moet nie homoseksuele sonde uitsonder en erger aanspreek as heteroseksuele sonde en enige ander nie-seksuele sonde nie.

Mag die debakel oor homoseksuele sonde ons tog wakker skud oor al die ander sondes wat ons al aanvaar het – ook ons stilte daaroor, ŉ aanvaarding dat dit nou maar is wat gebeur.

Kyk maar hoe word seksuele omgang buite die huwelik aanvaar – nie net in die samelewing nie, maar in die kerk van die Here ook.

Hoe ontsteld is ons byvoorbeeld nog oor aborsie waar onskuldige weerlose mense by die duisende vermoor word terwyl niemand twyfel dat God moord haat nie?

Hoe meer ons vrede maak en sonde aanvaar – hoe minder besef ons hoe nodig ons Jesus Christus het...

Daar is geen hoop nie, behalwe wat die Gees verder deur Paulus leer in 3:21-26, verlossing, vryspraak deur Jesus Christus.

*”Almal”* – homoseksueel, heteroseksueel, dief, moordenaar, (maak maar jou eie lysie), *”het gesondig en het nie deel aan God se heerlikheid nie, maar word sonder dat ons dit verdien, op grond van sy genade vrygespreek vanweë die verlossing deur Jesus Christus. God het Hom gegee as offer wat deur sy bloed versoening bewerk het vir dié wat glo.”*

Hoe moet ons optree teenoor homoseksuele mense?

Op dieselfde manier wat ons teenoor heteroseksuele mense.

Met die liefde van Jesus moet ons hulle leer wat die waarheid is wat God deur sy Woord aan ons bekend maak – oor alles van die lewe, ook oor die grense wat Hy ingestel het in die uitleef van ons seksualiteit.

Dat God dit slegs bedoel het binne sy instelling van een man en een vrou in ŉ huwelik wat niemand mag verbreek nie.

Almal buite die huwelik – mans en vrouens, heteroseksueel en homoseksueel moet sonder seksuele omgang selibaat lewe.

Ongeag iemand se seksuele oriëntasie, en ongeag die sonde wat hulle daarin gedoen het – moet ons alle mense oproep en aanmoedig om in Christus alleen te glo en

deur die geloof deel te kry aan sy heerlike verlossing en versoening met God,

wat alle sonde om Christus wil totaal en volkome vergewe en nooit eers weer daaraan dink nie (Jer. 31:34).

Oor die gedrag van mense wat nie glo nie, het ons geen aanspraak nie.

Maar ons moet alle gelowiges in Jesus Christus (maak nie saak wat hulle seksuele ingesteldheid is nie) oproep, aanmoedig en vermaan

om te lewe soos wat dit by hulle geloof pas, om te lewe soos kinders van God,

soos wat Hy in sy gesagvolle, onfeilbare eenvoudige Woord vir ons voorhou.

Sonder kompromieë, selfs al vra dit van ons opoffering.

Gelowiges het in Christus gesterf en leef nie meer vir onsself nie, doen nie meer wat ons graag wil nie,

ons leef vir Hom wat vir ons gesterf het, ons laat ons lewe deur die Gees beheers.

Gelowiges se identiteit lê nie in die eerste plek in ons seksualiteit nie, maar in Christus – ons het gesterf in Hom, Hy leef in ons.

Ek afsluit met drie voorbeelde wat ons gedrag illustreer sonder dat dit enige verdere kommentaar nodig het.

Die eerste voorbeeld is ŉ ware gebeurtenis van die jong man wat by die predikant kom om te waarsku dat hulle hom liefs nie moet oorweeg as diaken nie, al het hy die gawes daarvoor en al is hy baie aktief en duidelik ŉ gelowige, “want ek is homoseksueel”.

“O”, sê die predikant, “jy het dus dieselfde probleem as ek?”

Toe die jong man in verbasing vra of die predikant ook homoseksueel is andwoord hy, “Nee, ek is nie. Maar netsoos jy mag ek nie my seksuele oriëntasie uitleef soos ek wil nie, maar net binne die grense wat God vir my en vir jou stel. En netsoos jy kan ek dit nie in my eie krag regkry nie maar net deur die genade van God in my lewe.”

Die tweede voorbeeld is ook ŉ ware gebeurtenis van ŉ middeljarige man en vrou wat met volle omgang saamgebly het sonder om getroud te wees, en toe aansoek doen om as lidmate van ŉ gemeente opgeneem te word.

Die kerkraad het gewonder hoe om nou te maak want die Bybel ken nie ŉ minimum vlak van sondelose gedrag voordat jy opgeneem word in die gemeente nie. Hoe neem jy iemand op wat reeds aangespreek moet word oor sonde nog voordat hulle lidmate is?

Totdat een ouderling dit as volg verwoord het. “As hulle nie erken dat dit teen God se wil is nie en aanhou om blatant en sonder enige berou in sonde te lewe, dan is hulle nie soos kinders van God nie.

Maar as hulle erken dat dit verkeerd is, as hulle daaroor berou het en daadwerklik planne maak om daarmee op te hou, dan is hulle soos enige van ons wat aanhoudend worstel om sonde in ons lewens te oorwin.”

Die egpaar se gesindheid is so bevestig, hulle is opgeneem en is enkele maande later getroud.

Die laaste voorbeeld is die voorneme wat ŉ jong pa gemaak het nadat hy verkondig het dat die uitleef van homoseksualiteit vir God onaanvaarbaar is. Wat sou hy doen as ouer indien sy seun (wat toe nog maar klein was) eendag dalk sou kom sê dat hy “gay” is.

Sy voorneme was om vir hom te sê, “My seun, as al die seuns in die wêreld nou in ŉ ry moes staan. Dan sal ek steeds en altyd by almal van hulle verby loop en net na jou toe kom en jou in my arms toevou.

Die Here het ons bymekaar gesit en al gaan dit vir jou ŉ moeilike pad wees om aan Hom gehoorsaam te bly, soos dit elke dag ook vir my is, sal ek altyd vir jou daar wees om saam te soek na sy krag en sy verheerliking.”

Mag ek en jy, mag hierdie gemeente ŉ samekoms van mense wees wat altyd die verheerliking van die onverganklike God eerste stel.

Mag ons ŉ veilige hawe wees vir mense van enige seksuele oriëntasie om saam te leer wat God se wil is, en saam daaraan onderdanig te wees in dankbare gehoorsaamheid.

Dankbaar omdat ons wat almal gesondig het, sonder dat ons dit verdien uit genade alleen vrygespreek is.

Vrygespreek en versoen met God omdat Jesus Christus deur sy bloed vir ons verlossing bewerk het van ons sondeskuld en van die mag wat sonde in ons lewens gehad het.

Moenie iets ander kies in God se plek van heerskappy en eer nie, kies Hom en gee jouself oor as ŉ offergawe aan Hom.

Amen.